Diari Oficial de la Generalitat Valenciana


Sumari del DOGV 7522, del 11-05-2015 (2015/4132)

RESOLUCIÓ de 4 de maig de 2015, del director general d'Administració Local, per la qual es publiquen els Estatuts de la Mancomunitat del Carraixet.
---------------------------------------------------------------------------------------------------------------------------------------------------

### Dades del document

Número de DOGV
:   7522

Data del DOGV
:   11-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4132


Data del document
:   04-05-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 4 de maig de 2015, del director general d'Administració Local, per la qual es publiquen els Estatuts de la Mancomunitat del Carraixet. [2015/4132]  
L'entrada en vigor de la Llei 27/2013, de 27 de desembre, de racionalització i sostenibilitat de l'Administració local, ha determinat la introducció de certs canvis en el règim jurídic de les entitats locals que afecten les mancomunitats de municipis, ja siga directament, o bé a través de les modificacions que opera en certs àmbits de l'organització i del funcionament dels ajuntaments.  
La disposició transitòria onze de la Llei 27/2013, de racionalització i sostenibilitat de l'Administració local, disposa que les mancomunitats adaptaran els seus Estatuts a la nova regulació, i han d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; altrament, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, establix en la disposició transitòria sexta l'adaptació dels Estatuts de les mancomunitats al seu contingut.  
En ambdós supòsits, el procediment d'adaptació dels Estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia és necessari procedir-ne a la publicació en el Diari Oficial de la Comunitat Valenciana, d'acord amb el que disposa l'apartat 4 del mencionat precepte.  
  
La Mancomunitat del Carraixet ha procedit, d'acord amb el que disposa la legislació vigent, a l'adaptació dels seus Estatuts a allò que s'ha disposat en ambdós textos legals.  
Remesos l'expedient tramitat i els Estatuts aprovats a esta Direcció General d'Administració Local, no s'hi advertix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 32.2 del Decret 89/2014, del Consell, pel qual s'aprova el Reglament orgànic i funcional de la Presidència, i de la Conselleria de Presidència, i Agricultura, Pesca, Alimentació i Aigua, resolc:  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat del Carraixet, que es transcriuen a continuació com a annex, en haver-se acreditat en l'expedient la legalitat de les actuacions.   
Contra esta resolució que posa fi a la via administrativa, en virtut del que establix la disposició addicional tercera, apartat primer, del Decret 89/2014, de 13 de juny, del Consell, pel qual s'aprova el Reglament orgànic i funcional de la Presidència i de la Conselleria de Presidència i d'Agricultura, Pesca, Alimentació i Aigua, podran interposar-se els recursos següents:  
a) Potestativament, un recurs de reposició davant del mateix òrgan que ha dictat l'acte, en el termini d'un mes a comptar de l'endemà de la notificació d'esta resolució, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament, un recurs contenciós administratiu davant dels jutjats del contenciós administratiu en el termini de dos mesos comptats a partir de l'endemà de la notificació d'esta resolució, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que els interessats puguen exercitar qualsevol altra via que hi estimen oportuna.  
  
València, a 4 de maig de 2015.- El director general d'Administració Local: Vicente Saurí Martí.  
  
ANNEX  
Estatuts de la Mancomunitat del Carraixet  
  
Article 1. Municipis que integren la mancomunitat  
1. Els municipis de Bonrepòs i Mirambell, Vinalesa, Foios i Alfara del Patriarca, de la província de València, a l'empara del que disposa l'ordenament jurídic, acorden constituir-se en mancomunitat voluntària de municipis per a l'organització i prestació en forma mancomunada de les obres, servicis o activitats de la seua competència que s'arrepleguen en estos estatuts.  
2. La mancomunitat té personalitat i capacitat jurídica per al compliment dels seus fins específics.  
  
Article 2. Denominació i seu  
La mancomunitat que es constituïx es denomina Mancomunitat del Carraixet, i té la seu en el municipi on residisca la presidència.  
  
Els òrgans de govern i administració s'ubiquen en el municipi on residisca la Presidència, i té com a domicili social i lloc de reunió les cases consistorials.  
  
Article 3. Objecte i competències  
1. La mancomunitat es constituïx a fi de prestar els servicis següents:  
-  Avaluació i informació de situacions de necessitat social i atenció immediata a persones en situació o risc d'exclusió social.  
-  Medi ambient: gestió de residus sòlids urbans.  
-  Comerç ambulant.  
-  Promoció de l'esport i ocupació del temps lliure.  
-  Promoció de la cultura  
2. La prestació i explotació dels servicis la pot fer la mancomunitat d'acord amb qualsevol de les formes previstes en l'ordenament jurídic.  
  
  
Article 4. Capacitat jurídica  
La mancomunitat, com a entitat local reconeguda per la llei, exercix totes els potestats que conferix la legislació sobre les entitats d'estes característiques per al compliment dels seus fins.  
  
  
Article 5. Òrgans de la mancomunitat  
1. Els òrgans de govern de la mancomunitat són representatius dels ajuntaments mancomunats.  
2. Els òrgans de govern són:  
El Ple de la mancomunitat.  
El president.  
El vicepresident o vicepresidents, si n'hi ha.  
3. Poden també crear-se totes les comissions informatives que es requerisquen, tenint en compte el nombre de servicis que la mancomunitat preste.  
La creació, composició i funcionament d'estes comissions s'ha d'acordar en la sessió extraordinària a què es referix l'article 12.2, a més de la possibilitat d'acordar-ne modificacions en sessions posteriors. Estan presidides pel president de la mancomunitat o qui legalment el substituïsca, i en forma part un vocal en representació de cada un dels municipis mancomunats. Poden tindre caràcter permanent o especial.  
  
4. Atés que la població de la mancomunitat no supera els 20.000 habitants, no és obligatòria la junta de govern local ni les comissions informatives, segons l'article 97.2 de la Llei 8/2010, de 23 de juny, de Règim Local de la Comunitat Valenciana.  
  
Article 6. El Ple de la mancomunitat  
1. El Ple de la mancomunitat està integrat pels vocals representants de les entitats mancomunades, triats pels plens respectius.  
  
2. Cada entitat mancomunada està representada en el Ple per l'alcalde o alcaldessa com a membre nat, i un altre regidor o regidora triat pel Ple de l'ajuntament per majoria absoluta.  
  
3. El mandat de vocals coincidix amb el de les corporacions respectives.  
4. Els vocals del Ple de la Mancomunitat perden esta condició quan perden la condició de regidors o ho acorda el Ple de l'ajuntament representat.  
  
Article 7. Designació de representants i terminis  
1. En acabar el mandat dels ajuntaments, els òrgans de la mancomunitat continuen en funcions per a l'administració ordinària dels assumptes, fins a la constitució dels nous òrgans. No es poden adoptar mai acords per als quals es requerisca una majoria qualificada.  
  
2. D'acord amb el que disposa l'article 102 de la Llei 8/2010, de 23 de juny, de Règim Local de la Comunitat Valenciana, després de cada procés electoral municipal i una vegada que els ajuntaments hagen comunicat a la mancomunitat el seu representant, el president en funcions ha de convocar la sessió plenària per a la constitució i l'elecció dels òrgans de govern, tot això de conformitat amb el que establixen els estatuts.  
Esta sessió té lloc dins dels tres mesos següents a la constitució dels ajuntaments. Si no es convoca dins del termini assenyalat, quedaria automàticament convocada per a l'últim dia hàbil del termini.  
  
D'esta manera, després de la realització d'eleccions locals, i dins del termini dels 30 dies següents a la sessió constitutiva de cada un dels ajuntaments mancomunats, es nomenen els vocals representants en la mancomunitat, i se li ha comunicar l'acord en el termini màxim de quinze dies hàbils des de la designació, amb un certificat de l'acord plenari expedit pel secretari de cada ajuntament, en què es faça constar expressament la condició d'alcalde o alcaldessa d'un dels dos representants i que l'altre ha sigut designat amb el vot favorable de la majoria absoluta del nombre legal de membres de la corporació.  
  
Les declaracions que formulen els regidors amb motiu de la presa de possessió en els ajuntaments produïxen efecte per a la presa de possessió dels representants dels ajuntaments com a vocals del Ple de la mancomunitat. Han d'acreditar esta declaració amb un certificat expedit pel secretari de l'ajuntament que acredite que qui pretén prendre possessió com a vocal de la mancomunitat ha formulat les declaracions de béns i activitats i de causes d'incompatibilitat. Amb el certificat, cal presentar una còpia compulsada de les declaracions, i també una declaració responsable de la persona interessada que ratifique íntegrament el contingut de les declaracions per a prendre possessió com a vocal del Ple de la mancomunitat.  
  
  
Article 8. Competències i atribucions del Ple  
Correspon al Ple de la mancomunitat:  
a) Aprovació i modificació dels pressupostos.  
b) Aprovació de la plantilla de personal i la llista de llocs de treball.  
  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels estatuts.  
e) Adquirir i alienar el patrimoni de la mancomunitat, així com la revisió de l'inventari.  
f) Aprovació d'ordenances, operacions de crèdits, concessions de lleves i esperes, i qualsevol classe de compromisos econòmics, de conformitat amb la distribució d'atribucions establida legalment.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenrotllament i gestió d'obres, servicis o activitats previstes com a fins de la mancomunitat.  
i) Admissió i separació de membres de la mancomunitat.  
j) Determinar la forma de gestionar els servicis.  
k) Triar i destituir el president.  
l) Fixar anualment les aportacions econòmiques dels municipis integrants de la mancomunitat que establix l'article 18 d'este estatut.  
  
m) Les altres atribucions que la legislació vigent conferix al Ple de l'ajuntament.  
  
  
Article 9. Nomenament del president  
1. El president de la mancomunitat és triat pel Ple de la mancomunitat, entre els membres nats, per majoria absoluta del vot ponderat del nombre legal dels membres.  
2. Podran ser candidats a la presidència tots i cada un dels vocals nats que componen el Ple.  
3. Si cap candidat obté la majoria absoluta en la primera votació, se'n farà vint-i-quatre hores després una altra, i es triarà el que obtinga més vots. En cas d'empat, serà elegit el de més edat.  
  
4. Per a la destitució del president, se seguirà el mateix procediment que el que establix la legislació per a la destitució de l'alcalde.  
  
  
Article 10. Vicepresident  
El president ha de designar un o dos vicepresidents, que el substituïxen per l'orde del nomenament en cas d'absència, vacant o malaltia. Ha d'informar el Ple d'estos nomenaments en la primera sessió que es faça.  
  
  
Article 11. Competències i atribucions del president  
1. Corresponen al president de la mancomunitat les competències següents:  
a) Dirigir el govern i l'administració de la mancomunitat.  
b) Convocar, presidir i alçar les sessions del ple, de la comissió de govern i de qualssevol altres òrgans municipals.  
c) Decidir els empats amb vot de qualitat quan s'haja fet la segona votació i persistisca l'empat.  
d) Dirigir, inspeccionar i impulsar els servicis, les obres i les activitats de la mancomunitat.  
e) Ordenar pagaments, retre comptes i administrar els fons i els béns de la mancomunitat.  
f) Disposar gastos dins dels límits de la seua competència.  
g) Exercir la direcció superior del personal de la mancomunitat.  
  
h) Contractar obres, servicis i subministraments, dins dels límits establits per la legislació per a l'alcalde.  
i) Representar la mancomunitat.  
j) Exercir accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la mancomunitat.  
l) Totes es que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a cap altre òrgan.  
2. El president pot delegar l'exercici de les seues atribucions, excepte la de convocar i presidir les sessions del ple, decidir els empats amb el vot de qualitat, la direcció superior de tot el personal i les enumerades en els apartats a, i j.  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat fixada, i extraordinàries.  
2. El Ple celebra sessió ordinària com a mínim una vegada cada dos mesos, de conformitat amb el que disposa l'article 46.2.a de la Llei 7/1985, de 2 d'abril, reguladora de les bases de règim local. Dins d'este límit, correspon al Ple decidir la periodicitat d'estes sessions i els dies i hores de celebració, mitjançant un acord adoptat en una sessió extraordinària que ha de convocar el president dins dels trenta dies següents a la sessió constitutiva. Les sessions extraordinàries se celebren quan ho decidisca el president o ho solicite almenys una quarta part de vots per aplicació del sistema de vot ponderat. En este últim cas, la sessió no es pot demorar més de 15 dies hàbils des de la solicitud.   
  
3. Les sessions del Ple s'han de convocar almenys amb dos dies hàbils d'antelació. Estes convocatòries es poden fer per mitjans telemàtics, segons el règim de notificacions de la Llei 11/2007, de 22 de juny, d'accés electrònic dels ciutadans als servicis públics. En la citació, s'ha de fer constar l'orde del dia.  
4. El Ple es constituïx vàlidament amb l'assistència d'un terç de vots per aplicació del sistema de vot ponderat. L'assistència no ha de ser mai inferior a tres membres del Ple. Este quòrum s'ha de mantindre al llarg de tota la sessió.  
5. Sempre es requerix l'assistència del president i del secretari de la mancomunitat, o de les persones que legalment els substituïsquen.  
  
Article 13. Sistemes d'acords  
1. Per a les votacions, en el Plenari de la mancomunitat, s'utilitza el sistema de vot ponderat, prenent com a referència el nombre de regidors que correspon en cada municipi segons l'article 179 de la Llei Orgànica 5/1985, de 19 de juny, reguladora del règim electoral general, segons el que establix l'article 100 de la Llei 8/2010, de 23 de juny, de Règim Local de la Comunitat Valenciana.  
  
2. Els acords del Ple s'adopten, per regla general, per majoria simple del vot ponderat dels membres presents. Hi ha majoria simple quan els vots afirmatius són més que els negatius.  
3. És necessari el vot favorable de la majoria absoluta del vot ponderat del nombre legal de membres del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels estatuts.  
c) Adhesió i separació de municipis.  
d) Aprovació d'operacions financeres o de crèdit i concessions de quitament i espera, quan l'import supere el 10 per cent dels recursos ordinaris del pressupost.  
e) Determinació de la forma de gestió del servici.  
f) Acordar la dissolució de la mancomunitat, després dels tràmits oportuns, i nomenar els vocals membres de la comissió liquidadora i aprovar la proposta que efectue.  
g) Qualsevol altra matèria en què es dispose així en estos estatuts o en la legislació de règim local aplicable.  
4. El vot l'emet l'alcalde o alcaldessa de cada municipi, si està present en la sessió, i, si no, el regidor o la regidora designat com a segon vocal pel ple d'eixa corporació.  
  
Article 14. Habilitats estatals  
1. En esta mancomunitat, hi ha d'haver un lloc de treball reservat a funcionaris d'administració local amb habilitació de caràcter estatal, al qual corresponen les funcions de secretaria, que comprén la fe pública i l'assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Mentres no es classifique reglamentàriament per part de l'òrgan autonòmic competent este lloc de treball, les funcions indicades pot exercir-les algun funcionari d'administració local amb habilitació de caràcter estatal d'algun dels municipis que integren la mancomunitat, designat pel Ple.  
3. No obstant això, si, una vegada creat i classificat, s'estima que el volum de servicis o recursos de la mancomunitat és insuficient per al manteniment del lloc de treball, es pot, de conformitat amb la normativa aplicable, solicitar l'exempció de l'obligació de mantindre'l.  
  
En eixe cas, una vegada concedida l'exempció, les funcions reservades a habilitats nacionals les han d'exercir a través de funcionaris amb esta habilitació d'algun dels municipis que integren la mancomunitat. Si això no és possible, estes funcions reservades s'han d'exercir per mitjà d'acumulació a un funcionari amb habilitació de caràcter estatal o per mitjà del servici d'assistència de les diputacions.  
  
Article 15. La resta de personal  
1. El Ple de la mancomunitat ha d'aprovar anualment, amb el pressupost, la plantilla de personal propi, que ha de comprendre tots els llocs de treball reservats a funcionaris i laborals.  
  
2. La selecció i el règim jurídic d'este personal, així com la provisió dels llocs de treball, es regixen, igual que per a la resta de les corporacions locals, pel que establix la normativa bàsica sobre funció pública, règim local i la resta de la legislació.  
  
3. A més del personal propi de la mancomunitat, en funció del volum de l'activitat previsible, pot comptar també amb la cessió de personal dels municipis mancomunats. Es pot articular, si és el cas, un sistema rotatori de cessió del personal necessari, d'acord amb l'article 90 de la Llei 8/2010.  
  
Article 16. Recursos financers  
La hisenda de la mancomunitat està constituïda pels recursos previstos en la legislació de règim local i per les aportacions dels municipis mancomunats, d'acord amb el que establix la Llei de Règim Local de la Comunitat Valenciana.  
  
Article 17. Ordenances fiscals  
1. Per a la imposició, exacció, liquidació i cobrança dels recursos, la mancomunitat ha d'aprovar les ordenances corresponents als servicis. Estes ordenances tenen força obligatòria en tots els municipis integrants, una vegada aprovades.  
2. Correspon als municipis facilitar a la mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels servicis que constituïsquen els fins regulats en articles anteriors.  
  
3. La mancomunitat pot sempre, pels seus mitjans, comprovar la veracitat i l'exactitud de les dades a què es referix l'epígraf anterior.  
  
  
Article 18. Aportacions econòmiques  
Les aportacions de municipis mancomunats les ha de fixar anualment per a cada exercici econòmic el Ple de la mancomunitat i han de ser les següents:  
a) Una quota principal per als gastos generals, que es prorrateja entre els cinc municipis integrants, en proporció a la població de dret l'1 de gener de l'exercici immediatament anterior.  
b) Una quota complementària per als gastos específics corresponents als servicis que es presten i a les inversions que es facen. Es prorrateja entre els municipis que reben els servicis o inversions, en proporció a la població de dret l'1 de gener de l'exercici immediatament anterior.  
Article 19. Característiques de les aportacions  
1. Les aportacions dels municipis a la mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es fan de la manera i en els terminis que determine el ple. En el cas que algun municipi es retarde en el pagament, cal ajustar-se al que disposa l'article 26.  
  
Article 20. Pressupost  
1. La mancomunitat ha d'aprovar anualment un pressupost d'acord amb el que establix la legislació de règim local.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es preveja liquidar durant l'exercici econòmic.  
  
3. S'inclouen en el pressupost les inversions que es puguen realitzar, així com les seues fonts de finançament.  
  
Article 21. Patrimoni  
1. El patrimoni de la mancomunitat està integrat per qualsevol classe de béns, drets i accions que legítimament adquirisca, bé en el moment de la constitució o bé amb posterioritat. Per a això, s'ha de formar un inventari de conformitat amb el que disposen les disposicions sobre esta matèria.  
2. La participació de cada entitat mancomunada en este patrimoni es fixa, tant inicialment com més avant, en funció del nombre d'habitants de dret de cada entitat, segons el padró municipal.  
  
No obstant això, i ateses les característiques de les aportacions a la mancomunitat, es pot tindre en compte altres factors de ponderació.  
  
Article 22. Duració  
La mancomunitat es constituïx per temps indefinit.  
  
Article 23. Modificació dels estatuts  
1. La modificació dels Estatuts de la Mancomunitat pot tindre caràcter constitutiu o no constitutiu.  
2. La modificació constitutiva dels estatuts s'ha d'ajustar al procediment previst en la legislació per a la creació de les mancomunitats, i es pot referir exclusivament als aspectes següents:  
a) Objecte, competències i potestats.  
b) Òrgans de govern i sistema de representació dels municipis.  
  
c) Règim economicofinancer i criteris per a les aportacions dels municipis.  
d) Supòsits de dissolució de la mancomunitat.  
3. Les modificacions estatutàries restants tenen caràcter no constitutiu i requerixen l'aprovació inicial del Ple de la Mancomunitat, l'audiència dels ajuntaments mancomunats durant un mes i la resolució definitiva pel Ple de la Mancomunitat per majoria absoluta del vot ponderat.  
  
  
Article 24. Adhesió i separació de municipis  
1. Per a l'adhesió i separació a la mancomunitat d'un nou municipi, és necessari:  
a) El vot favorable de la majoria absoluta dels membres de la corporació municipal interessada.  
b) La mancomunitat ha de ser informada de l'acord i sotmetre'l a informació pública durant un mes.  
c) Aprovació per majoria absoluta del vot ponderat per part del Ple de la mancomunitat.  
2. L'aportació inicial dels municipis incorporats a la mancomunitat després de la constitució, la determina l'índex del patrimoni de la mancomunitat per habitants, multiplicat pel nombre d'habitants de dret de l'entitat que solicita la inclusió.  
  
Si no hi ha patrimoni, ha d'aportar la quota que resulte de multiplicar la quantitat a què es referix l'apartat b de l'article 18 per un nombre d'anys que no pot excedir cinc.  
La quota resultant de la valoració pot ser exigida en el moment de la incorporació de l'entitat local a la mancomunitat o quedar diferida per al supòsit de la dissolució o, si és el cas, separació de la mancomunitat.  
  
3. Així mateix, ha d'aportar tots els gastos que s'originen amb motiu de la inclusió en la mancomunitat.  
  
Article 25. Separació unilateral  
1. En el cas que un municipi adherit a la mancomunitat decidisca unilateralment separar-se'n, és necessari, a més de seguir els tràmits indicats en l'article 24.1, el següent:  
a) Haver romàs com a membre de la mancomunitat almenys dos anys.  
b) L'acord municipal adoptat per majoria absoluta que comunica a la mancomunitat la voluntat d'abandó unilateral ha de ser adoptat amb una antelació mínima d'un any.  
2. L'ajuntament que decidisca separar-se de forma unilateral ha d'haver complit tots els compromisos pendents que tinga amb la mancomunitat, així com abonar tots els gastos originats per la separació i la part del passiu contret per la mancomunitat al seu càrrec.  
  
  
Article 26. Separació forçosa  
1. Es produïx la separació forçosa d'un municipi mancomunat en els supòsits següents:  
a) L'incompliment del pagament de les aportacions durant més d'un trimestre.  
  
b) L'Incompliment de les altres actuacions necessàries per al funcionament correcte de la mancomunitat a què estiga obligat pels estatuts.  
  
2. En el cas que algun municipi es retarde en el pagament de l'aportació més d'un trimestre, el president l'ha de requerir en el termini d'un mes. Si transcorre el termini sense haver fet efectiu el dèbit, el president pot solicitar dels òrgans de l'Administració central, autonòmica o provincial la retenció de les aportacions pertinents amb càrrec a les quantitats que es liquiden, per qualsevol concepte, a favor de l'ajuntament deutor, a fi que s'entreguen a la mancomunitat.  
3. Esta retenció és autoritzada expressament pels ajuntaments mancomunats en el moment d'aprovació d'estos estatuts, sempre que s'aporte el certificat del descobert reglamentari en cada cas.  
  
4. En cas d'incompliment d'altres actuacions necessàries per al funcionament correcte de la mancomunitat, l'incompliment ha de ser declarat pel Ple per majoria absoluta del vot ponderat. A continuació, es formula un requeriment a l'ajuntament i se li atorga un mes, prorrogable, perquè complisca les obligacions.  
  
5. Si l'ajuntament no paga o complix les obligacions, el Ple de la mancomunitat, després d'obrir un període d'informació pública, com preveu l'article 24.1.b, ha d'adoptar l'acord de separació forçosa per majoria absoluta del vot ponderat, ha de reclamar les quantitats degudes i els gastos derivats, com establix l'article 25.2 d'estos estatuts.  
  
  
Article 27. Liquidació per separació  
1. La separació de la mancomunitat d'un o més dels municipis no implica la necessitat de liquidar-la. Esta operació queda diferida al moment de dissolució de la mancomunitat. No obstant això, en el cas que el municipi o els municipis separats de la mancomunitat hi hagen aportat béns afectes a servicis propis, s'ha de practicar, excepte si hi ha un acord amb els municipis interessats, una liquidació parcial, a fi que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no poden, excepte el que establix el paràgraf anterior, alegar drets de propietat sobre els béns i servicis de la mancomunitat radicats en el seu terme municipal.  
3. Si, com a conseqüència de la separació d'un o més municipis, la mancomunitat deixa de ser viable, s'ha de dissoldre d'acord amb el que establix l'article 28.  
  
Article 28. Dissolució de la mancomunitat  
La mancomunitat es dissol per alguna de les causes següents:  
a) Per desaparició del fi o fins per als quals es crea.  
b) Quan ho acorden el Ple de la mancomunitat i els ajuntaments mancomunats, amb el vot favorable de la majoria absoluta legal del vot ponderat dels membres.  
c) Perquè la prestació dels servicis de la mancomunitat la duguen a terme l'Estat, la comunitat autònoma o la diputació provincial.  
  
Article 29. Procediment de dissolució  
1. El procediment de dissolució de la mancomunitat és el mateix que s'establix per a la creació, i requerix:  
a) L'aprovació inicial de l'acord de dissolució per part del Ple de la mancomunitat, adoptat per majoria absoluta del vot ponderat.  
b) Informació pública durant un mes en tots els ajuntaments mancomunats.  
c) Informes de la diputació provincial i de l'òrgan competent de la comunitat autònoma en matèria de règim local.  
d) Aprovació en els plens municipals per majoria absoluta.  
e) Aprovació, per majoria absoluta del vot ponderat de la mancomunitat, de la proposta efectuada per la comissió liquidadora, de conformitat amb el que disposa este article.  
f) Enviament a l'òrgan competent de la Generalitat, que ha de publicar la dissolució en el Diari Oficial de la Comunitat Valenciana i de donar de baixa la mancomunitat en el Registre d'Entitats Locals de la Comunitat Valenciana.  
2. Aprovada la dissolució de la mancomunitat per part dels plens municipals i abans d'enviar-la a la Generalitat, s'ha d'haver creat una comissió liquidadora, composta almenys pel president de la mancomunitat i dos vocals. S'hi ha d'integrar, per a complir les seues funcions assessores, el secretari i també l'interventor, si n'hi ha. Pot també convocar a les reunions experts determinats, només per tal de sentir la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, ha de fer un inventari de béns, servicis i drets de la mancomunitat, xifrar els seus recursos, càrregues i dèbits, i allistar el personal. Més tard, n'ha de proposar al Ple de l'entitat la distribució oportuna o la integració en els ajuntaments mancomunats, tenint en compte les mateixes dades que hagen servit per a la formació del patrimoni.  
  
4. La proposta, per a ser aprovada vàlidament, requerix el vot favorable de la majoria absoluta del vot ponderat dels membres del Ple de l'entitat. Una vegada aprovada, la proposta és vinculant per als ajuntaments mancomunats.  
5. El personal laboral fix de plantilla de la mancomunitat s'ha d'integrar en el municipi de la mancomunitat que es dissol que exercisca en eixe moment la presidència, excepte si hi ha un acord contrari aprovat per majoria simple del vot ponderat del Ple de la mancomunitat, i s'han de respectar tots els drets de qualsevol orde o naturalesa que tinga en la mancomunitat.  
  
DISPOSICIONS ADDICIONALS  
  
Única   
La mancomunitat, per a l'entrada, eixida i presentació de documents, establix com a registre únic la seua seu, encara que, en el cas d'estar tancada temporalment la seu, actua com a registre delegat el de qualsevol dels municipis que la integren.  
  
  
DISPOSICIONS TRANSITÒRIES  
  
Primera  
Dins del mes següent a l'aprovació definitiva dels estatuts, les corporacions mancomunades han de designar el representant que els correspon. N'han de comunicar el nom i l'adreça a la secretaria de la mancomunitat.  
  
Segona  
En el mateix termini, s'ha de convocar tots els representants de les entitats mancomunades amb l'únic objecte de constituir el Ple de la mancomunitat i de nomenar qui n'és el president. Ha d'actuar de secretari qui ho siga de l'ajuntament on se celebre la sessió.  
  
  
DISPOSICIÓ FINAL  
  
Única  
En tot allò que no preveuen estos estatuts, s'aplica el que establix la legislació per a les entitats locals.